नींनू नैं कलमुंहैं दा डार किक्करै पर थल्लै उड्डरदा दिक्खेआ, हूनै-हूनै रेड़ा उत्त शिड़का लंगेआ हा, बोरिएं च चौल हे पेदे, कुसै मगोरै चा किछ चौलैं दे दाने शिड़का खिल्लरी गेदे हे, उयै गरोले खाने लेई कलमुंहैं दा डार शिड़का उड्डरी आएदा हा ते हून चौलैं दे दानैं दी न्हारी होआ’रदी ही बड्डलै। नींनू दी अक्खीं चैं किक्करै थमां लमकोए दे त्रै-चार बरेगडू दे आल्हड़े फिरे ते फ्ही नजर कलमुंहैं दे आल्हड़ैं पर पेई।